Atur wangsulanipun Prabu Yudhisthira: "Dhuh kakang Prabu Krêsna, saking dahat kumacèlu dhatêng darajating nata binathara, ngantos lajêng ngudi sarana ingkang kenging kangge minangkani kasêmbadanipun pêpenginan kula wau. Dene ingkang minangka dêdamêl kula, inggih punika kêkêndêlan. Punapa botên murang kasusilan upami kula ngantos kamipurun ngatak kakang prabu supados anyirnakna Prabu Jarasandha. Dhuh, Janardhana, adhi Bhimasena, kalihan Arjuna, punika ingkang minangka netra kula, dene kakang prabu ingkang minangka manah kula, punapa kula sagêd lêstantun gêsang, bilih kapisah kalayan netra saha manah kula. Mangka nadyan Bathara Yama, botên sagêd ngundurakên barisanipun Prabu Jarasandha ingkang sakalangkung santosa saha anggêgirisi punika, kasêktèn kados punapa ingkang kagalih kuwawi kangge nanggulangi Prabu Jarasandha
